Diari Oficial de la Generalitat Valenciana


Sumari del DOGV 2462, del 03-03-1995 (1995/834020)

ORDRE de 20 de desembre 1994, del conseller d'Educació i Ciència per la qual es dicten instruccions per al desenvolupament de l'educació en valors en les activitats educatives dels centres docents.
-----------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/12/20/(1)/dof/vci/html**

### Dades del document

Número de DOGV
:   2462

Data del DOGV
:   03-03-1995

Secció del DOGV
:   DISPOSICIONS GENERALS

Número del document
:   1995/834020


Data del document
:   20-12-1994

Organisme emissor
:   Conselleria de Educació i Ciència

Tipus de document
:   Ordre

ORDRE de 20 de desembre 1994, del conseller d'Educació i Ciència per la qual es dicten instruccions per al desenvolupament de l'educació en valors en les activitats educatives dels centres docents.   
La Llei Orgànica 8/1985, de 3 de juliol, Reguladora del Dret a l'Educació, proclama com a dret de tots els espanyols rebre una educació bàsica que permeta el desenvolupament de la pròpia personalitat i la realització d'una activitat útil a la societat.  
En aplicació d'aquest dret, la mateixa LODE i posteriorment la Llei Orgànica 1/1990, de 3 d'octubre, d'Ordenació General del Sistema Educatiu, assenyalen com a finalitat del sistema educatiu el ple desenvolupament de la personalitat de l'alumne. I a aquest primer fi afegeixen altres que abasten no només un conjunt de sabers, sinó també un conjunt de valors que, adquirits pels alumnes, conformaran la seua personalitat.  
La LOGSE en l'article 2.3 estableix els principis que han de regir tota activitat educativa. Entre altres assenyala: la formació personalitzada, que propicie una acció integral en coneixements, destreses i valors, l'efectiva igualtat de drets entre els sexes i el rebuig de tot tipus de discriminació, el respecte a totes les cultures, el foment dels hàbits de comportament democràtic, la relació amb l'entorn social, econòmic i cultural i la formació en el respecte i la defensa del medi ambient.  
D'acord amb aquests principis els currículums de les diferents etapes en les que s'ordena el sistema educatiu comprenen un conjunt de continguts conceptuals, procedimentals i actitudinals i una sèrie de temes que, sense pertànyer a una àrea concreta, estan presents de manera global en els objectius generals de les àrees, s'integren en els seus continguts i, alhora, fonamenten i estan presents en la pròpia organització i vida quotidiana del centre. Aquests temes denominats transversals són l'educació moral i cívica, l'educació per a la pau, l'educació per a la igualtat d'oportunitats entre els sexes, l'educació ambiental, l'educació sexual, l'educació per a la salut, l'educació del consumidor i l'educació vial.  
La importància de l'aprenentatge d'aquests temes està determinada perquè responen als problemes i a les exigències del nostre temps i a una real i vertadera inserció dels alumnes en una societat actual basada en els principis democràtics de la convivència. Això exigeix a tots els sectors de la comunitat educativa un esforç perquè l'alumnat de les diferents etapes del sistema educatiu, tant les que corresponen al nou sistema propugnat per la LOGSE com les que encara es mantenen en el marc de la Llei General d'Educació de 1970, EGB, BUP i FP, reba una adequada formació i que els centres incloguen en suficient mida ensenyaments relacionats amb aquests temes i organitzen la pròpia activitat d'acord amb els valors que aquests temes transversals configuren.  
Els decrets 19/92 i 20/92 pels que s'estableix, respectivament, el currículum de l'Educació Infantil i de l'Educació Primària, malgrat que no incloguen en el seu articulat una referència explícita als temes transversals, sí que recullen en els objectius d'ambdues etapes i en cada una de les àrees els seus continguts propis. L'Ordre de 14 de setembre de 1992 i l'Ordre de 21 de juliol del mateix any, estableixen com un dels elements dels projectes curriculars de l'Educació Infantil i de l'Educació Primària, les orientacions generals i precises per a la inclusió dels temes transversals en aquests.  
Els Decrets 47/92 i 174/94, que regulen el currículum de l'Educació Secundària Obligatòria i el Batxillerat, respectivament, assenyalen que aquests temes transversals estaran presents a través de totes les àrees al llarg de tota l'etapa.  
Per això, i en virtut de les facultats que em confereix l'article 35 de la Llei 5/1983, de 30 de desembre, del Govern Valencià,   
ORDENE:  
Primer  
Totes els centres docents inclouran en el seu projecte educatiu, si el tingueren, i en el seu projecte curricular, el contingut propi de l'educació moral i cívica, al voltant de la qual giraran els temes transversals i estarà implícita en totes les àrees i matèries del currículum. El centre educatiu com a institució es responsabilitzarà de la formació moral i cívica dels alumnes, que quedarà reflectida en les normes de funcionament, en la programació dels ensenyaments i en les actuacions de tots els membres de la comunitat escolar.  
Segon  
Els centres docents programaran els temes transversals, atenent l'entorn del centre, el medi sòciocultural en què estiga ubicat, les necessitats educatives dels alumnes i la transcendència que per a la vida ciutadana contenen. Aquests temes són l'educació moral i cívica, l'educació per a la pau, l'educació per a la igualtat d'oportunitats entre els sexes, l'educació ambiental, l'educació sexual, l'educació per a la salut, l'educació del consumidor i l'educació vial.  
Tercer  
Els projectes curriculars d'Educació Infantil, Primària i Secundària Obligatòria i Postobligatòria tractaran els temes transversals atenent el que estableix la normativa de la nova ordenació. En les programacions de les diferents matèries del cicle superior d'EGB, BUP i FP, mentre siguen vigents, s'incorporaran de manera progressiva i es destacaran els continguts referits als temes transversals que puguen estar relacionats amb les esmentades matèries.   
Quart  
La inclusió dels temes transversals s'haurà de realitzar en les activitats educatives habituals del centre. Així mateix, podran ser impulsades també activitats específiques com a estratègia per a complementar l'educació en valors. Per a això, es poden aprofitar determinades dates socialment assenyalades i el ressò de celebracions puntuals referides a aquestes qüestions, per a integrar-les en el procés educatiu i reforçar els missatges que arriben a través dels mitjans de comunicació.  
Cinqué  
Els equips directius dels centres docents promouran les actuacions necessàries que permeten el desplegament de la present ordre, estimulant i donant suport a les iniciatives del professorat que tinguen com a finalitat escometre l'educació en el conjunt dels temes transversals i garantir una educació en valors en la formació que rep l'alumne del centre. Així mateix, difondran les iniciatives del professorat i d'altres membres de la comunitat educativa, i també les promogudes des dels diversos àmbits de l'administració educativa, i adoptaran les mesures escaients per a fer possible el seu desenvolupament en el centre.  
Sisé  
Els centres de professors promouran iniciatives i desplegaran les activitats precises per a fomentar la incorporació dels temes transversals en les programacions dels centres docents.  
Seté  
Els departaments d'orientació, els serveis psicopedagògics i el professorat especialista en pedagogia i psicologia assessoraran i procuraran als centres docents el suport necessari en aquestes qüestions.  
Vuité  
Les unitats de la Inspecció Educativa estimularan i supervisaran el procés d'incorporació dels temes transversals en les programacions de les diferents matèries i en els projectes curriculars, i prestaran una especial atenció perquè el seu tractament s'incloga en tots els aspectes de l'organització dels centres.  
València, 20 de desembre de 1994  
El conseller d'Educació i Ciència,  
JOAN ROMERO I GONZáLEZ


Còpia Permalink ELI